Ehdotus NEUVOSTON PÄÄTÖS Bosnia ja Hertsegovinalle myönnettävästä makrotaloudellisesta avusta tehdyn 1999/325/EY muuttamisesta

(komission esittämä)

PERUSTELUT

1. Taustaa

Euroopan unionin neuvosto päätti 10 päivänä toukokuuta 1999 myöntää Bosnia ja Hertsegovinalle (BiH) makrotaloudellista rahoitusapua enintään 60 miljoonaa euroa, joka koostuu enintään 20 miljoonan euron lainasta ja enintään 40 miljoonan euron avustuksesta (neuvoston päätös 1999/325/EY).

Rahoitusavulla on pyritty tukemaan maan maksutasetta ja osaltaan huojentamaan maan ulkoisia rahoitusrajoitteita sekä edistämään uudistusponnistuksia ja yhteisten instituutioiden ja politiikkojen toteuttamista Daytonin rauhansopimuksen mukaisesti. Avun ehtona on ollut, että maa edistyy tyydyttävästi Kansainvälisen valuuttarahaston valmiusluottojärjestelyyn liittyvässä sopeutus- ja uudistusohjelmassaan.

Yhteisymmärryspöytäkirjan allekirjoittamisen jälkeen avun ensimmäinen erä, jonka suuruus oli 25 miljoonaa euroa, maksettiin joulukuussa 1999. Vaadittujen politiikkauudistusten toteuttamisessa ilmeni sen jälkeen BiH:n viranomaisten viivyttelyä, joka pakotti pidentämään Kansainvälisen valuuttarahaston valmiusluottojärjestelyä kolmesti (toukokuussa 1999, maaliskuussa 2000 ja joulukuussa 2000). Tämän seurauksena toinen erä (20 milj. EUR) maksettiin vasta joulukuussa 2000. Silloin allekirjoitettiin myös täydentävä yhteisymmärryspöytäkirja, jossa määritellään kolmannen erän, 15 miljoonan euron avustuksen, maksamisen ehdot.

2. Viimeaikainen kehitys ja tulevaisuuden näkymät

Parlamenttivaalit pidettiin marraskuussa 2000, mutta hallitukset saatiin muodostetuksi kummassakin yhteisössä ja koko valtiossa vasta pitkittyneiden neuvotteluiden jälkeen ja korkean edustajan toimiston puututtua asiaan. Hallitus muodostettiin tammikuussa 2001 serbitasavallassa, helmikuussa valtiossa ja maaliskuussa federaatiossa. Vaalit ja niitä seurannut pitkällinen neuvottelujakso viivästyttivät huomattavasti talousuudistusta ja lamaannuttivat lainsäädäntötyön pitkäksi aikaa. Uudet hallitukset vaikuttavat kuitenkin uudistushaluisilta ja innokkailta panemaan asioihin vauhtia.

Bruttokansantuotteen kasvu oli 10 prosenttia vuonna 1999, mutta sen arvioidaan hidastuneen 5 prosenttiin vuonna 2000, jolle oli alun perin ennustettu noin 12 prosentin kasvua. Valuuttakatejärjestelmän sääntöjen noudattaminen, joissa Konvertible Marka (KM) on kiinnitetty suhteessa 1:1 Saksan markkaan (ja sen kautta euroon), on auttanut inflaatiopaineiden hillitsemisessä; vuonna 2000 koko maan keskimääräinen inflaatio kiihtyi 31/4 prosentista 51/2 prosenttiin.

Julkisen talouden kurin lipsuminen ja menojen puutteellinen hillintä ovat edelleenkin makrotalousriskin suurimmat syyt, mikä todettiin äskettäin yhteisöjen julkisen talouden erityistilintarkastuksesta, jonka korkean edustajan toimisto ja ETYJ toteuttivat. Julkisen talouden menot ovat edelleen hyvin suuret (noin 56 % BKT:stä). Tuottamattomien menojen vähentäminen ja julkisen sektorin supistaminen samalla kun sosiaaliturvamenoja suojataan ja pääomamenoja kasvatetaan ovat avaintekijöitä strategiassa, jolla pyritään kestävään julkiseen talouteen.

Vienti alkoi elpyä vuonna 2000, ja tähän liittyi tuonnin väheneminen. Kumpikin suuntaus jatkuu. Siten vaihtotaseen alijäämä (ilman rahansiirtoja) kaventunee 20,8 prosenttiin suhteessa BKT:hen vuonna 2001, kun se vuonna 2000 oli 22,2 prosenttia. Valuuttavarannon odotetaan muuttuvan vuonna 2001 hyvin vähän, ja jälleenrakennusrahoituksen ja pääomansiirtojen (joista osa on ulkomaisia suoria sijoituksia) arvioidaan rahoittavan suurimman osan vaihtotaseen alijäämästä. Kansainvälinen valuuttarahasto arvioi vuoden 2001 rahoitusvajeen kuitenkin olevan (kansainvälisten rahoituslaitosten ohjelmien jälkeen) 60 miljoonaa Yhdysvaltain dollaria.

Toukokuussa 2001 BiH sai päätökseen toukokuussa 1998 hyväksytyn Kansainvälisen valuuttarahaston valmiusluottojärjestelyn. Toisesta valmiusluotto-ohjelmasta tehtävään esisopimukseen sisällytettävät politiikkatoimet on jo luetteloitu ja ilmoitettu viranomaisille kesäkuun puolivälissä, ja sopimus voidaan saada valmiiksi ennen vuoden 2001 loppua.

3. Oikeusperustan voimassaolon pidentäminen vuodesta 2000 eteenpäin

Bosnia ja Hertsegovina tarvitsee yhteisöltä ja muilta kahdenvälisiltä ja monenvälisiltä luotonantajilta jatkuvaa rahoitustukea, jolla tuetaan sen talouden vakauttamis- ja uudistuspyrkimyksiä. Tuen perustana oleva neuvoston päätös (1999/325/EY, tehty 10 päivänä toukokuuta 1999) tehtiin kuitenkin sen odotuksen pohjalta, että talouden vakauttamista ja uudistamista koskeva BiH:n viranomaisten ohjelma olisi Kansainvälisen valuuttarahaston valmiusluottojärjestelyn yhteydessä sovitulla tavalla saatu päätökseen vuoden 2000 ensimmäisellä puoliskolla. Sen vuoksi neuvoston päätöksen 1 artiklan 3 kohdassa säädetään, että apuun sisältyvä 40 miljoonan euron avustuserä kattaa ajanjakson 1999-2000.

Tästä syystä näyttää nyt tarpeelliselta muuttaa voimassa olevaa oikeusperustaa eli neuvoston päätöstä 1999/325/EY, jotta rahoitusapua voidaan jatkaa ja erityisesti jotta jäljellä oleva 15 miljoonan euron avustusosuus voidaan maksaa vuoden 2000 jälkeen. Muutetulla neuvoston päätöksellä rahoitusapu säädetään päättyväksi 31 päivään joulukuuta 2002 mennessä talousarviovaatimusten mukaisesti.

2001/0250 (CNS)

Ehdotus NEUVOSTON PÄÄTÖS Bosnia ja Hertsegovinalle myönnettävästä makrotaloudellisesta avusta tehdyn 1999/325/EY muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 308 artiklan,

ottaa huomioon komission ehdotuksen [1],

[1] EYVL C [...], [...], s. [...].

ottaa huomioon Euroopan parlamentin lausunnon [2],

[2] EYVL C [...], [...], s. [...].

sekä katsoo seuraavaa:

(1) Neuvoston päätöksellä 1999/325/EY [3] myönnettiin Bosnia ja Hertsegovinalle makrotaloudellista rahoitusapua, joka koostuu enintään 20 miljoonan euron lainasta ja enintään 40 miljoonan euron avustuksesta.

[3] EYVL L 123, 13.5.1999, s. 57-59.

(2) Koska Kansainvälisen valuuttarahaston valmiusluottojärjestelyssä edellytettyjen politiikkauudistusten toteuttamisessa on ollut viivästymistä, on tähän mennessä voitu maksaa vain ensimmäinen (25 miljoonan euron) ja toinen (20 miljoonan euron) erä. Kolmas ja viimeinen, enintään 15 miljoonan euron erä on vielä maksamatta.

(3) Bosnia ja Hertsegovina on sitoutunut jatkamaan talouden vakauttamista ja uudistamista ja tarvitsee edelleen ulkoista rahoitustukea sen lisäksi, mitä kansainväliset rahoituslaitokset voivat sille antaa.

(4) Voimassa olevan neuvoston päätöksen 1999/325/EY nojalla avustusvaroja ei voida myöntää vuoden 2000 jälkeen.

(5) Ennen ehdotuksensa esittämistä komissio on kuullut talous- ja rahoituskomiteaa.

ON PÄÄTTÄNYT SEURAAVAA:

Ainoa artikla

Päätöstä 1999/325/EY muutetaan seuraavasti:

1. Korvataan 1 artiklan 3 kohta seuraavasti: "Tämän avun avustusosuus on enintään 40 miljoonaa euroa."

2. Lisätään uusi 6 artikla: "Tämän päätöksen voimassaolo päättyy 31 päivänä joulukuuta 2002."

Tehty Brysselissä [...]

Neuvoston puolesta

Puheenjohtaja

[...]

RAHOITUSSELVITYS

1. Toimenpiteen nimi

Makrotaloudellinen rahoitusapu Bosnia ja Hertsegovinalle.

2. Budjettikohta

Rahoitusavun avustusosuus

Budjettikohta B7-548: Makrotaloudellinen rahoitusapu Länsi-Balkanin maille.

Rahoitusavun lainaosuus

B0-211 Euroopan yhteisön takuu yhteisön sopimille lainaohjelmille rahoitusavun myöntämiseksi Keski- ja Itä-Euroopan kolmansille maille.

3. Oikeusperusta

Perustamissopimuksen 308 artikla.

4. Toimenpiteen kuvaus ja perustelu

a) Toimenpiteen kuvaus

Enintään 20 miljoonan euron suuruisen yhteisön lainan (joka rahoitetaan yhteisön varainhankinnalla kansainvälisiltä pääomamarkkinoilta) ja enintään 40 miljoonan euron suuruisen avustuksen (joka rahoitetaan yleisestä talousarviosta) tarjoaminen Bosnia ja Hertsegovinalle.

Ensimmäinen, 25 miljoonan euron suuruinen erä (johon sisältyy 15 miljoonan euron avustus ja 10 miljoonan euron laina) maksettiin joulukuussa 1999 ja toinen 20 miljoonan euron suuruinen erä (10 miljoonan euron avustus ja 10 miljoonan euron laina) maksettiin joulukuussa 2000. Kolmannen erän (15 miljoonan euron avustus) maksamisen odotetaan tapahtuvan ennen vuoden 2001 loppua.

b) Toimenpiteen perustelu

Toimenpiteellä tuetaan Bosnia ja Hertsegovinan uudistuspyrkimyksiä ja yhteisten instituutioiden ja politiikkojen toteuttamista Daytonin rauhansopimuksen mukaisesti. Edunsaajamaan makrotaloudellisten vakauttamispyrkimysten ja taloudellisten ja institutionaalisten uudistusten kestävyys riippuu suuresti virallisista lähteistä edullisin ehdoin saatavasta ulkopuolisesta rahoitusavusta.

5. Menoluokitus

Avustusosuus: ei-pakolliset menot, jaksotettu.

Lainaosuus: pakollinen.

6. Menolaji

Varsinaiset avustukset (tuen osuus 100 prosenttia), jotka suoritetaan vähintään kahdessa peräkkäisessä erässä.

Talousarviotakuun mahdollinen käyttöönotto yhteisön ottamalle lainalle, joka on tarkoitettu Bosnia ja Hertsegovinan lainan rahoittamiseen.

7. rahoitusvaikutus

a) Laskentamenetelmä

Tarpeelliseksi katsotun avun määrän arviointi perustui arvioihin Bosnia ja Hertsegovinan jäljellä olevista ulkoisista rahoitustarpeista.

Avun lainaosuuden osalta ehdotetaan laskennallisen tilierän käyttämistä, koska tämän talousarviokohdan todellisen tarpeen määrää ja ajoitusta ei voida laskea etukäteen ja koska on odotettavissa, että tätä talousarviotakuuta ei vaadita maksettavaksi.

b) Toimenpiteen vaikutus interventioluottoihin

Rahoitusavun avustusosuutta vastaavan erän mahdollinen käyttöönotto riippuu tiettyjen politiikkaehtojen noudattamisesta, joista sovitaan Bosnia ja Hertsegovinan viranomaisten kanssa.

Rahoitusavun lainaosuuden talousarviotakuuta vastaava erä otetaan käyttöön ainoastaan, jos takuun maksua todella vaaditaan.

c) Interventiomenojen rahoitus

(i) Avustukset

- Menot rahoitetaan budjettikohdasta B7-548.

Määrärahoille ehdotetaan seuraavaa aikataulua (miljoonaa euroa):

>TAULUKON PAIKKA>

Rahoitusavun kolmannen erän toteuttamiseen tarvittavat talousarviomäärärahat, niin maksusitoumusmäärärahat kuin maksumäärärahatkin, ovat jo olemassa kyseisessä budjettikohdassa (B7-548).

(ii) Mikäli budjettitakuuta vaaditaan maksettavaksi:

- Turvaudutaan takuurahastoon, joka perustettiin 31 päivänä. lokakuuta 1994 annetulla neuvoston asetuksella (EY, EURATOM) N:o 2728.

- Mikäli takuurahastossa ei ole riittävästi varoja, lisämaksut suoritetaan siirtämällä talousarviosta

- takuuvarauksessa jäljellä olevia varoja

- talousarvioon myöhään tulleita maksuja, joiden osalta talousarviotakuu on aktivoitu (varainhoitoasetuksen 27 artiklan 3 kohdan nojalla)

- käytettävissä oleva marginaali rahoitusnäkymien neljännen otsakkeen enimmäismäärän tai siihen sisältyvän siirtomäärärahan puitteissa.

- Täyttääkseen velvoitteensa komissio voi väliaikaisesti varmistaa velanhoidon sen omasta kassasta saatavilla varoilla. Siinä tapauksessa sovelletaan 29 päivänä toukokuuta 1989 annetun neuvoston asetuksen (ETY, EURATOM) N:o 1552/89 12 artiklaa.

8. Petostentorjuntatoimet

Varat maksetaan suoraan edunsaajamaan keskuspankille vasta kun komissio on talous- ja rahoituskomiteaa kuultuaan ja oltuaan yhteydessä Kansainväliseen valuuttarahastoon ja Maailmanpankkiin varmistanut, että Bosnia ja Hertsegovinassa toteutettu talouspolitiikka on tyydyttävää ja että avun myöntämiseen liittyvät erityisehdot täyttyvät.

9. Kustannusvaikuttavuusanalyysi

a) Toimenpiteen perusteet ja erityistavoitteet

Tukemalla Bosnia ja Hertsegovinan makrotaloudellisia uudistuspyrkimyksiä ja täydentämällä kansainvälisen yhteisön Kansainvälisen valuuttarahaston kanssa sovitun ohjelman yhteydessä myöntämää rahoitusta tämä apu lieventää maan ulkoisia rahoitusrajoitteita, tukee sen siirtymistä markkinatalouteen ja parantaa kasvunäkymiä.

b) Seuranta ja arviointi

Apu on luonteeltaan makrotaloudellista, ja sen seuranta ja arviointi tapahtuu Kansainvälisen valuuttarahaston tukeman sopeuttamis- ja uudistusohjelman yhteydessä, jota Bosnia ja Hertsegovina toteuttaa.

Komission yksiköt valvovat toimintaa tuensaajamaan viranomaisten kanssa sovittavan makrotalouden ja rakennepolitiikan tunnuslukuihin perustuvan menetelmän avulla. Komission yksiköt ovat myös tiiviissä yhteydessä Kansainväliseen valuuttarahastoon ja Maailmanpankkiin ja käyttävät niiden tekemiä arvioita Bosnia ja Hertsegovinan uudistuksissa saavutetusta edistyksestä.

Ehdotuksessa neuvoston päätökseksi määrätään Euroopan parlamentille ja neuvostolle annettavasta vuosikertomuksesta, johon sisältyy arvio tämän toimenpiteen toteuttamisesta.

10. Hallintomenot

Toimenpide on luonteeltaan poikkeuksellinen eikä sen perusteella lisätä komission henkilöstön määrää.